Verdagtes gevang met polisie se handradio’s(Argieffoto) Twee verdagtes is Vrydagaand in die Mfuleni-nedersetting naby Kaapstad in hegtenis geneem nadat hulle in die besit van polisie-handradio’s gevind is. Volgens kol. André Traut, polisiewoordvoerder, is die polisie ontbied toe verdagte voertuie in ’n oop stuk veld naby die Blue Downs-stadion gewaar is. “Polisiebeamptes het die voertuie, wat soos insleepwaens gelyk het, genader. Die polisie het ’n roetine-ondersoek van stapel gestuur,” sê Traut. “Die soektog het tot die opsporing van twee polisie-handradio’s gelei wat van die Kleinvlei-polisiestasie gebuit is.” Twee verdagtes, tussen 24 en 37 jaar oud, is in hegtenis geneem vir die besit van gesteelde eiendom. Hulle sal na verwagting Maandag in die hof verskyn. Intussen het lede verbonde aan die Moorreesburg-polisiestasie ’n dwelmoperasie in die gebied uitgevoer en ’n 41-jarige man Vrydagaand in hegtenis geneem. Hy was in die besit van tik en Mandrax, asook R2 415 kontant, wat vermoedelik die opbrengs van dwelmsmokkelary is. Die verdagte sal Maandag sy hofverskyning in Moorreesburg maak.